**ELŐTERJESZTÉS**

**Szombathely Megyei Jogú Város Közgyűlésének 2022. április 28-i ülésére**

**Javaslat önkormányzati intézmények igazgatóinak és önkormányzati tulajdonú gazdasági társaságok ügyvezetőinek díjazása felülvizsgálatával kapcsolatos döntés meghozatalára**

A Közgyűlés a 20/2022. (I.27.) Kgy. számú határozatával tudomásul vette a kulturális intézmények vezetőinek a 682/2021. (XII. 6.) Korm. rendeletben foglaltak szerint történő kötelező béremelését, - mely alapján kulturális intézményvezetőink 2022. január 1-jétől beépülő jelleggel 20 %-os béremelésben részesültek -, egyúttal felkérte a polgármestert, hogy a béremeléssel nem érintett intézményigazgatók és ügyvezetők bére kerüljön felülvizsgálatra.

A kulturális intézményvezetők teljes mértékben indokolt béremelése azonban tovább növelte az önkormányzatunk gazdasági társaságai illetve az intézményei vezetőinek bérezése tekintetében hosszú évek óta fennálló jelentős aránytalanságokat. Szemléletes, hogy miközben 2013. decemberében, az akkor alakuló Haladás Sportkomplexum Fejlesztő Nonprofit Kft. első ügyvezetőjének, Illés Károlynak a havi munkabére bruttó 1.500.000,- Ft volt (a későbbi ügyvezető, Dr. Szondy Szilvia munkabére havi bruttó 1.200.000,- Ft volt), addig ugyanebben az időszakban a FALCO KC Szombathely Kft. ügyvezetőjének a havi bruttó munkabére Illés Károly munkabérének alig több, mint negyede, havi bruttó 400.000,- Ft volt.

A KSH 2021. decemberi keresetekről szóló gyorstájékoztatója szerint a teljes munkaidőben alkalmazásban állók (vezető és nem vezető beosztásúak) bruttó átlagkeresete a legalább öt főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél közfoglalkoztatottak nélkül számolva 504.700,-Ft. Ha kitekintünk a közigazgatásban megkereshető munkabérekre, akkor az a megállapítás tehető, hogy a kormányhivatali vezetők esetén a jogszabály havi bruttó 400.000 és 1.300.000,- Ft közötti munkabér megállapítására ad lehetőséget, aminek a középértéke 850.000,-Ft összeget tesz ki. A Polgármesteri Hivatalban az iroda- és osztályvezetők átlagbére jelenleg havi bruttó 761.154,- Ft.

Miközben több intézményünk és gazdasági társaságunk vezetőjének a munkabére jelenleg havi bruttó 600.000,-Ft, kötelező jogszabályi előírás (az egészségügyi szolgálati jogviszonyról szóló 2020. évi C. törvény 1. melléklete) alapján az egészségügyi intézményünk vezetőjének havi bruttó munkabére 2.142.051,- Ft, ami tehát mintegy háromszorosa a kizárólagos és többségi tulajdonú gazdasági társaságok ügyvezetőinek átlagbérének.

A SZOVA Nonprofit Zrt. vezérigazgatójának, Dr. Németh Gábornak a havi bruttó alapbére 1.350.000,- Ft, amin felül egyéb juttatásként 13. havi munkabér, és a feltételek teljesülése esetén az éves alapbér 45%-át elérő prémium jár, ami összesítve átlag havi bruttó 2.120.625,-Ft bért jelent, amin felül cafeteria keret, és cégautó használat is biztosított. A SZOVA NZrt. önálló cégjegyzésre nem jogosult 6 igazgatójának (gazdasági, városüzemeltetési, műszaki, hulladékgazdálkodási, projektfejlesztési, stratégiai) a havi bruttó alapbére 927.300,-Ft, amin felül egyéb juttatásként 13. havi munkabér, és a feltételek teljesülése esetén az éves alapbér 30%-át elérő prémium jár, ami összesítve átlag havi bruttó 1.305.948,-Ft bért jelent, amin felül cafeteria keret, illetve 3 fő esetében cégautó használat is biztosított.

A Vasivíz Zrt. vezérigazgatójának, Krenner Róbertnek a havi bruttó alapbére 1.559.000,-Ft, amin felül egyéb juttatásként a feltételek teljesítése esetén az éves alapbér 50%-át elérő prémium jár, ami összesítve átlag havi bruttó 2.338.500,-Ft bért jelent. A Vasivíz önálló cégjegyzésre nem jogosult 3 igazgatója közül 2 (műszaki, beruházási és fejlesztési) esetében a havi bruttó alapbér 1.249.500,-Ft, 1 igazgató esetében (gazdasági) 1.341.000,-Ft, amin felül egyéb juttatásként a feltételek teljesítése esetén az éves alapbér 30%-át elérő prémium jár, ami összesítve átlag havi bruttó 1.624.350,- Ft illetve 1.743.300,-Ft bért jelent.

A Szombathelyi Távhőszolgáltató Kft. ügyvezetőjének, Kovács Mártának a havi bruttó bére két munkakör együttes ellátásáért összesen 1 036 444,- Ft (ebből a közgyűlés által meghatározott bér az ügyvezetői feladatokért 290 000,- Ft, a gazdasági igazgatói feladataiért megállapított munkabér pedig 746 444,- Ft.)

Fentiekből megállapítható, hogy többségi- vagy kizárólagos tulajdonú gazdasági társaságaink illetve intézményeink nagy részénél a havi bruttó 600.000,-Ft összegű munkabér jelentősen elmarad más gazdasági társaságaink és intézményeink vezetőinek valamint felső vezetőinek, illetve a Polgármesteri Hivatal iroda- és osztályvezetőinek átlagbérétől is, miközben a kormányhivatali vezetők adható havi bruttó alapbérének középértékétől is több, mint 40%-kal marad el.

Fentiekre tekintettel indokolt a cég- és intézményvezetői bérek felülvizsgálata, az aránytalanságok csökkentése, amelyre az alábbi javaslatot teszem.

|  |  |  |  |
| --- | --- | --- | --- |
| **Cég/Intézmény megnevezése** | **Vezető neve** | **Közgyűlés által jelenleg jóváhagyott munkabér** | **2022. március 1. napjától javasolt** |
| Fogyatékkal Élőket és Hajléktalanokat Ellátó Közhasznú Nonprofit Kft. | Németh Klára | 600 000 Ft | 850 000 Ft |
| AGORA Savaria Nonprofit Kft. | Horváth Zoltán | 720 000Ft | 850 000 Ft |
| Weöres Sándor Színház Nonprofit Kft. | Szabó Tibor András | 720 000 Ft | 850 000 Ft |
| Szombathelyi Sportközpont és Sportiskola Nonprofit Kft. | Kovács Cecília | 600 000 Ft | 850 000 Ft |
| FALCO KC Szombathely Kft. | Gráczer György | 600 000 Ft | 850 000 Ft |
| Savaria Városfejlesztési Nonprofit Kft. | Dr. Kovácsné Takács Klaudia | 600 000 Ft | 850 000 Ft |
| Savaria Turizmus Nonprofit Kft. | Grünwald Stefánia | 685 000 Ft | 850 000 Ft |
| Vas Megyei Temetkezési Kft. | Jancsóné Sárdi Katalin | 600 000 Ft | 850 000 Ft |
| SZOMHULL Nonprofit Kft. | Taoufik Roland | 600 000 Ft | 700 000 Ft |
| Szombathelyi Köznevelési GAMESZ | Imréné Erényi Katalin | 800 000 Ft | 850 000 Ft |
| Berzsenyi Dániel Megyei Hatókörű Városi Könyvtár | Dr. Baráthné Molnár Mónika | 752 880 Ft | 850 000 Ft |
| Mesebolt Bábszínház | Kovács Géza | 752 640 Ft | 850 000 Ft |
| Savaria Szimfonikus Zenekar | Kiss Barna | 754 800 Ft | 850 000 Ft |
| Szombathelyi Városi Vásárcsarnok | Polákovics Marietta | 600 000 Ft | 850 000 Ft |

A Szombathelyi Képző Központ Nonprofit Kft. tervezett átalakítása miatt az ügyvezető díjazásának emelése nem indokolt. A SZOMHULL Nonprofit Kft. esetében az ügyvezető munkabérének 100.000,-Ft összeggel történő emelésére teszek javaslatot, figyelemmel az általa képviselt társaság önkormányzati szervezetrendszerben betöltött szerepére, a SZOVA Nzrt-vel való szoros együttműködésére.

A Szombathelyi Parkfenntartási Kft. ügyvezetőjének, Izer Gábor Nándornak 600.000,- Ft a jelenlegi munkabére, ami mellett az Önkormányzatunk résztulajdonában álló Prenor Kertészeti és Parképítő Kft. ügyvezetői feladatait is ellátja, melynek okán béremelése egyelőre nem indokolt. A Szombathelyi Egyesített Bölcsődei Intézmény igazgatójának, Sebestyén Biankának 934.800,- Ft, a Pálos Károly Szociális Szolgáltató Központ és Gyermekjóléti Szolgálat vezetőjének, Kulcsár Lászlónénak 906.655,- Ft, a Savaria Megyei Hatókörű Városi Múzeum igazgatójának, Csapláros Andreának 989.280.- Ft, a Szombathelyi Egészségügyi és Kulturális GESZ igazgatójának, Vighné Horváth Ilonának 2.142.051,- Ft a havi bruttó munkabére, esetükben ezért a bérfejlesztés nem indokolt. A SZOVA Szállodaüzemeltető Kft. illetve a SZOVA-Projekt Kft. esetében az ügyvezető a feladatot díjazás nélkül látja el, amin továbbra sem indokolt változtatni.

A Savaria Turizmus Nonprofit Kft. ügyvezetője esetében a megállapított havi bruttó munkabérbe történő beszámítással havi bruttó 85.000,- Ft munkabér kerül elszámolásra a VELOREGIO ATHU-064 „Közös határon átnyúló kínálat fejlesztése és megvalósítása az osztrák-magyar határtérség kerékpáros régióiban” c. projekt keretében. Ugyanilyen módon történik a Savaria Városfejlesztési Nonprofit Kft. ügyvezetője részére a „Savaria Jövőjéért” című pályázat Helyi Akciócsoportjának munkaszervet vezetői feladatai ellátásáért járó havi bruttó 300.000,- Ft díjazás elszámolása az ügyvezető munkabérébe történő beszámítással. Hasonlóképpen történhet a jövőben az AGORA Savaria Nonprofit Kft. ügyvezetőjének „A helyi identitás és kohézió erősítése Szombathelyen” című pályázati projekt szakmai vezetői feladatai ellátásáért járó havi bruttó 237.000,- Ft elszámolása a nevezett projekt terhére. Ezen gazdasági társaságok ügyvezetői esetében az érintett pályázatok lejártáig tehát kevesebb saját forrást kell biztosítaniuk a társaságoknak a saját bérkereteik terhére.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont af) alpontja alapján a kizárólagos és többségi önkormányzati tulajdonú gazdasági társaságok esetében az ügyvezető díjazásának megállapítása a Közgyűlés hatáskörébe tartozik.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2022. április 21.**

**/: Dr. Nemény András :/**

**I.**

**Határozati javaslat**

**…./2022. (IV.28.) Kgy. számú határozat**

1. Szombathely Megyei Jogú Város Közgyűlése úgy dönt, hogy a kizárólagos és többségi önkormányzati tulajdonban lévő gazdasági társaságok ügyvezetőinek havi bruttó munkabére a következő gazdasági társaságok esetében 2022. március 1. napjától érje el a kormányhivatali vezetők adható havi bruttó alapbérének középértékét, és az alábbi táblázatban foglaltak szerint kerüljön megállapításra:

|  |  |  |
| --- | --- | --- |
| **Cég megnevezése** | **Ügyvezető neve** | **Bruttó munkabér** |
| Fogyatékkal Élőket és Hajléktalanokat Ellátó Közhasznú Nonprofit Kft. | Németh Klára | 850 000 Ft |
| AGORA Savaria Nonprofit Kft. | Horváth Zoltán | 850 000 Ft |
| Weöres Sándor Színház Nonprofit Kft. | Szabó Tibor András | 850 000 Ft |
| Szombathelyi Sportközpont és Sportiskola Nonprofit Kft. | Kovács Cecília | 850 000 Ft |
| FALCO KC Szombathely Kft. | Gráczer György | 850 000 Ft |
| Savaria Városfejlesztési Kft. | Dr. Kovácsné Takács Klaudia | 850 000 Ft |
| Savaria Turizmus Nonprofit Kft. | Grünwald Stefánia | 850 000 Ft |
| Vas Megyei Temetkezési Kft. | Jancsóné Sárdi Katalin | 850 000 Ft |
| SZOMHULL Nonprofit Kft. | Taoufik Roland | 700 000 Ft |

1. A Közgyűlés úgy határoz, hogy a Savaria Turizmus Nonprofit Kft. ügyvezetője esetében a megállapított munkabérből havi bruttó 85.000,- Ft munkabér továbbra is kerüljön elszámolásra a VELOREGIO ATHU-064 „Közös határon átnyúló kínálat fejlesztése és megvalósítása az osztrák-magyar határtérség kerékpáros régióiban” c. projekt keretében a projekt lejáratáig. A Savaria Városfejlesztési Nonprofit Kft. ügyvezetője esetében a részére a „Savaria Jövőjéért” című pályázat Helyi Akciócsoportjának munkaszervet vezetői feladatai ellátásáért járó havi bruttó 300.000,- Ft díjazás továbbra is kerüljön beszámításra a munkabérébe a projekt lejáratáig, valamint az AGORA Savaria Nonprofit Kft. ügyvezetőjének „A helyi identitás és kohézió erősítése Szombathelyen” című pályázati projekt szakmai vezetői feladatai ellátásáért járó havi bruttó 237.000,- Ft kerüljön beszámítással elszámolására a fent megállapított munkabérből a projekt terhére annak a lejáratáig.
2. A Közgyűlés felhatalmazza a polgármestert, hogy az 1. és 2. pontban foglaltaknak megfelelően a munkaszerződés módosításokat aláírja.

**A végrehajtásért felelős:**

Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**…./2022. (IV.28.) Kgy. számú határozat**

1. Szombathely Megyei Jogú Város Közgyűlése úgy dönt, hogy az önkormányzat által alapított intézmények vezetői havi bruttó illetményük/munkabérük 2022. március 1. napjától az alábbi táblázatban foglaltak szerint kerüljön megállapításra:

|  |  |  |
| --- | --- | --- |
| **Intézmény megnevezése** | **Vezető neve** | **Bruttó munkabér/illetmény** |
| Szombathelyi Köznevelési GAMESZ | Imréné Erényi Katalin | 850 000 Ft |
| Berzsenyi Dániel Megyei Hatókörű Városi Könyvtár | Dr. Baráthné Molnár Mónika | 850 000 Ft |
| Mesebolt Bábszínház | Kovács Géza | 850 000 Ft |
| Savaria Szimfonikus Zenekar | Kiss Barna | 850 000 Ft |
| Szombathelyi Városi Vásárcsarnok | Polákovics Marietta | 850 000 Ft |

1. A Közgyűlés felhatalmazza a polgármestert, hogy az 1. pontban foglaltaknak megfelelően a munkaszerződés/kinevezés módosításokat aláírja.

**A végrehajtásért felelős:**

Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal